b'\n_START_ARTICLE_\nMilko Bedjani\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je leta 1904 v Sarajevu, kjer je njegov o\xc4\x8de Martin Bedjani\xc4\x8d opravljal funkcijo ravnatelja gimnazije. Medicino je \xc5\xa1tudiral na ljubljanski Medicinski fakulteti in jo 1936 kon\xc4\x8dal na Medicinski fakulteti v Zagrebu. Iz interne medicine in infektologije se je specializiral v Mariboru in 1936 prav tam opravil specializacijski izpit. Naslednje leto je v mariborski bolni\xc5\xa1nici ustanovil infekcijski oddelek. Od marca 1935 je bil tudi na\xc4\x8delnik mariborske re\xc5\xa1evalne postaje. Strokovno se je izpopolnjeval v Franciji (1952,1959), in Angliji (1955). Leta 1947 je bil imenovan za honorarnega predavatelja na infekcijski kliniki v Ljubljani, 1950 imenovan za predstojnika infekcijske klinike; tega leta je bil izvoljen tudi za docenta na Medicinski fakulteti v Ljubljani, od 1957 izrednega in od 1963 za rednega profesorja infektologije, in v letih 1958-1959 dekan. Uvedel je moderno zdravljenje akutnih streptokokih infekcij (\xc5\xa1krlatinka) s penicilinom (1950), pojasnil vzroke endemskega klopnega meningoencefalitisa, bil glavni organizator preventivne in kurativne dejavnosti proti otro\xc5\xa1ki ohromelosti. Med prvimi je zagovarjal moderno cepljenje proti otro\xc5\xa1ki ohromelosti in med epidemijo 1956 ustanovil na kliniki respiracijski oddelek ter ustrezni biokemi\xc4\x8dni laboratorij. Po epidemiji je 1957 po lastnih zamislih zgradil novo kliniko, ki je ustrezala sodobnim na\xc4\x8delom osame in je isto\xc4\x8dasno slu\xc5\xbeila kot republi\xc5\xa1ka osamitvena (karantenska) bolni\xc5\xa1nica. leta 1968 je bil izvoljen za dopisnega \xc4\x8dlana in 1973 za rednega \xc4\x8dlana Slovenske akademije znanosti in umetnosti. Napisal je ve\xc4\x8d u\xc4\x8dbenikov in preko 30 strokovno-znanstvenih \xc4\x8dlankov.  Od leta 1975 do smrti je bil tajnik razreda za medicinske vede SAZU. Poro\xc4\x8den je bil s Hermino Bedjani\xc4\x8d, ki je leta 1932 doktorirala iz ekonomije. V Mariboru se jima je rodil sin Peter Bedjani\xc4\x8d.'